Мы махуэхэм
Бадзэуэгъуэм и 28, махуэку
Гъуэжь узым ебэныным и дунейпсо махуэщ
1586 гъэм Европэм кIэртIофыр къашащ. Колумбием къришри а къэкIыгъэр Инджылызым къишат Хэрриот Томас.
1697 гъэм Камчаткэ хытIыгуныкъуэр зэрыщыIэр къахутащ.
1713 гъэм Пётр Езанэм и унафэкIэ къызэрагъэпэщащ Рижскэ губерниер.
1858 гъэм криминалистикэм япэ дыдэу къыщагъэсэбэпащ IэпапIэхэр.
1914 гъэм Япэ дунейпсо зауэм щIидзащ. Ар дунейм щекIуэкIа зауэ нэхъ ин дыдэхэм ящыщу къалъытэ. Абы цIыху мелуанипщIым щIигъу хэкIуэдауэ, мелуан 22-рэ уIэгъэ щыхъуауэ щытащ а зауэм.
1928 гъэм Нидерландхэм я къалащхьэ Амстердам къыщызэIуахащ IХ гъэмахуэ Олимп джэгухэр.
1944 гъэм Белоруссием щыщ Брест къалэр советыдзэхэм фашист зэрыпхъуакIуэхэм къыIэщIагъэкIыжащ.
1957 гъэм «Кабардинка» къэрал къэфакIуэ ансамблыр студентхэмрэ щIалэгъуалэмрэ Москва щрагъэкIуэкIа фестивалым и лауреат хъуащ.
1958 гъэм Москва къыщызэIуахащ Маяковский Владимир и фэеплъ.
1984 гъэм Лос-Анджелес (США) къалэм къыщызэIуахащ ХХIII гъэмахуэ Олимп джэгухэр. Абы хэтакъым Совет Союзымрэ абы и дэIуэгъу къэралхэмрэ я спортсменхэр.
Франджы драматург Дюма Александр (къуэр) къызэралъхурэ илъэси 192-рэ ирокъу.
Сирием щыпсэуа жылагъуэ лэжьакIуэ, Сорбоннэ дэт университет цIэрыIуэр къэзыуха, «Шэрджэсхэм я тхыдэр», «Шэрджэсхэм пащтыхьхэм я бийуэ ирагъэкIуэкIа зауэхэр» лэжьыгъэхэр зи Iэдакъэ къыщIэкIа Сэмгугъу Iэмин къызэралъхурэ илъэси 116-рэ ирокъу.
Кинорежиссёр, актёр, сценарист, УФ-м и цIыхубэ артист Басов Владимир къызэралъхурэ илъэс 93-рэ ирокъу.
СССР-м и цIыхубэ артисткэ Макаровэ Иннэ и ныбжьыр илъэс 90 ирокъу.
Венесуэлэм и президенту щыта Чавес Уго къызэралъхурэ илъэс 62-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 23 — 24-рэ, жэщым градус 17 — 19 щыхъунущ.
Бадзэуэгъуэм и 29, мэрем
Къаплъэным и дуней-псо махуэщ
Молдавием и Конституцэм и махуэщ
Румынием и лъэпкъ гимным и махуэщ
1836 гъэм Франджым и къалащхьэ Париж къыщызэIуахащ Триумфальная арка зыфIаща ухуэныгъэ телъыджэр.
1914 гъэм VI гъэмахуэ Олимп джэгухэр зэрырамыгъэкIуэкIынум теухуа унафэ къащтащ. Ахэр Германием щызэхэтын хуеят, ауэ Япэ дунейпсо зауэр къызэрыхъеям и зэранкIэ ахэр ирагъэкIуэкIауэ щытакъым.
1948 гъэм Инджылызым и къалащхьэ Лондон къыщызэIуахащ ХIV гъэмахуэ Олимп джэгухэр.
1963 гъэм япэу уэгум ихьащ цIыхухэр къызэры-рашэкI Ту-134 кхъухьлъатэ лIэужьыгъуэщIэр.
1997 гъэм адыгэ пхъурылъху, Иорданием и пащтыхьыкъуэ Алий Бен-Хъусен «Кабардинка» ансамблым хэтхэм яIущIащ.
Дуней псом щыцIэрыIуэ сурэтыщI Айвазовский Иван (и цIэ-унэцIэ дыдэр Ованес Айвазянщ) къызэралъхурэ илъэси 199-рэ ирокъу.
Совет Союзым и цIыхубэ артист, СССР-м и Къэрал саугъэтым щэнейрэ и лауреат, Социалист Лэжьыгъэм и ЛIыхъужь Кадочников Павел къызэралъхурэ илъэси 101-рэ ирокъу.
Абхъазым щыщ еджагъэшхуэ, жылагъуэ лэжьакIуэ цIэрыIуэ, юридическэ щIэныгъэхэм я доктор, профессор, ЩIДАА-м и академик, Абхъазым щIэныгъэхэмкIэ и академием и президент Шамбэ Тарас и ныбжьыр илъэс 78-рэ ирокъу.
Адыгэ Республикэм щIыхь зиIэ и журналист Сэхъутэ Нурбий и ныбжьыр илъэс 71-рэ ирокъу.
Сирием щыщ дзэ къулыкъущIэ, жылагъуэ лэжьакIуэ, генерал-майор, СХьР-м и Адыгэ ФIыщIэ хасэм и тхьэмадэм и къуэдзэ Къэбэрдей Аднан и ныбжьыр илъэс 69-рэ ирокъу.
Совет, урысей композитор, уэрэджыIакIуэ, продюсер, УФ-м и цIыхубэ артист Крутой Игорь и ныбжьыр илъэс 62-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 24 — 27-рэ, жэщым градус 16 — 20 щыхъунущ.
